Titan (superračunar)

**Superračunar Titan** je izgradila kompanija Cray u laboratoriji Oak Ridge National Laboratory u SAD-u.

Titan je zapravo nadogradnja superračunara Jaguar. Titan, pored konvencionalnih procesora, koristi i grafičke procesore i kao takav, prvi je hibridni superračunar čije su performanse bile veće od 10 petaflopsa. Nadogradnja Jaguara počela je u oktobru 2011. godine, testiranje u oktobru 2012. godine a korisnicima je bio na raspolaganju početkom 2013. godine.

U Titanu su instalirani AMD Opteron procesori i Nvidia Tesla grafički procesori. Ovakva konfiguracija omogućila je povećanje računarske snage za čitav red veličine i znatno manju potrošnju energije u odnosu na prethodnika, superračunar Jaguar. Sa svojih 13.688 procesora i jednakim brojem grafičkih procesora, teoretski može postići 27 petaflopsa. Na relevantnim testiranjima postigao je 17,59 petaflopsa i to je bilo dovoljno da 2012. godine dospije na prvo mjesto liste superračunara koju priprema i objavljuje organizacija TOP500. Superračunar Tianhe-2 prestigao ga je 2013. godine.

Titanov nasljednik će biti superračunar Summit. Gradi ga IBM a očekuje se da će ga naučnici moći koristiti od 2018. godine. Summit bi trebao imati pet puta veće računarske sposobnosti zahvaljujući, između ostalog, novim, snažnijim grafičkim procesorima.

Titan se koristi za različita naučna istraživanja, pristup njegovim resursima zavisi od karakteristika projekta i njegovog potencijala da iskoristi mogućnosti hibridne računarske arhitekture. Izvorni kod koji bi se trebao izvršavati na Titanu također treba biti tako napisan da može funkcionirati i na drugim superračunarima, da ne bi zavisio isključivo od Titana. Prva istraživanja, odnosno relevantni kod, odnosili su se na fiziku molekula i klimatske modele. Nakon uvođenja grafičkih procesora u arhitekturu superračunara bilo je potrebno modifikovati originalne izvorne kodove. Modifikacijama koda postignut je veći stepen računarskog paralelizma čime su se realizovali potencijali grafičkih procesora a modifikovani kodovi su često povećali i performanse na sistemima izgrađenim isključivo od klasičnih procesora.

## Tehničke karakteristike
Titan je smješten u 200 Jaguarovih kabineta i zauzima površinu od oko 400 m2. Iskorištenje ranijih hardverskih komponenti i instalacija novog bakrenog ožičenja donijela je uštedu od nekoliko desetina miliona dolara.
U punom pogonu, Titanu je potrebno napajanje od 8,2 megavata. To je više od prethodnih potreba Jaguara ali Titan radi gotovo deset puta brže. Sistem je obezbijeđen dizel generatorima za slučaj prekida redovnog napajanja, ali tada se napajaju samo mrežni dio i komponente za pohranu podataka.

Titan ima 18,688 čvorova (nodes) a svaki sadrži 16-jezgreni procesor AMD Opteron 6274 sa 32 GB DDR3 memorije i Nvidia Tesla K20X grafički procesor sa 6 GB GDDR5 ECC memorije.
Ukupno ima 299,008 procesorskih jazgri i 693,6 TiB RAM memorije. Kapacitet za pohranu podataka je 40 petabajta.

## Namjena
Titan je korišten za više projekata. Neki od njih su:
* *S3D*, projekat za modeliranje fizičkih modela sagorijevanja na molekularnom nivou s ciljem poboljšanja efikasnosti motora na dizel i biodizel gorivo. 
* *WL-LSMS* je simulirao interakciju elektrona i atoma u magnetnim materijalima na temperaturama višim od apolutne nule. 
* *CAM-SE* je omogućio precizniju simulaciju klimatskih situacija.

## Također pogledajte
* Tianhe-2
* Summit (superračunar)

## Reference 
## Vanjski linkovi
*Zvanične stranice
*Top 500 računara

Kategorija:Računarstvo